**Τέχνη και Ολοκαύτωμα. Από το παρελθόν στο παρόν**

***Έκθεση και μουσειοπαιδαγωγικές δράσεις των φοιτητών της Σχολής Καλών Τεχνών του Πανεπιστημίου Ιωαννίνων***

Κατά τη διάρκεια του Δεύτερου Παγκοσμίου Πολέμου (1939-1945), στα γκέτο, στα στρατόπεδα, στους τόπους αντίστασης και στους χώρους καταφυγής τους, διωκόμενοι Εβραίοι καλλιτέχνες αποτύπωσαν, συχνά λαθραία, όψεις και στιγμές του Ολοκαυτώματος. Ζωγραφίζοντας, ορισμένοι θέλησαν να καταγράψουν τις συνθήκες του εγκλεισμού, της καταναγκαστικής εργασίας και των ναζιστικών εγκλημάτων ώστε να αφήσουν ίχνη για τις επόμενες γενιές∙ και άλλοι θέλησαν, έστω και για λίγο, να αισθανθούν ελεύθεροι και να φανταστούν έναν διαφορετικό κόσμο που ήλπιζαν ότι τους περίμενε μετά το τέλος του πολέμου. Παρά τον καθημερινό τους αγώνα για επιβίωση και με κίνδυνο της ζωής τους, οι διωκόμενοι καλλιτέχνες ξεπέρασαν την έλλειψη υλικών και ζωγράφισαν με όποιον τρόπο ήταν δυνατόν, επιβεβαιώνοντας τη θέλησή τους να αντισταθούν.

Δεκαέξι από τα έργα αυτά φιλοξενούνται στις εικαστικές συλλογές του Μουσείου Yad Vashem στην Ιερουσαλήμ και μπορεί κανείς να τα δει σήμερα στο Σουφαρί Σαράι μέσα από εκτυπώσεις που το Μουσείο παραχώρησε στο Τμήμα Εικαστικών Τεχνών και Επιστημών της Τέχνης του Πανεπιστημίου Ιωαννίνων. Στο πλαίσιο του μαθήματος της μουσειοπαιδαγωγικής, φοιτητές του Τμήματος σχολίασαν εικαστικά τα έργα αυτά μέσα από βίντεο, ζωγραφική, φωτογραφίες και εγκαταστάσεις, καταθέτοντας έτσι τους προβληματισμούς τους για μια μία σειρά από θέματα: Πώς προσεγγίζει κανείς την τέχνη του Ολοκαυτώματος; Πώς παράγονται έργα τέχνης που συνδέουν το Ολοκαύτωμα με το σήμερα; Ποια είναι η σημασία της τέχνης αυτής στο παρόν;

Με γόνιμο και πρωτότυπο τρόπο η παραγωγή των φοιτητικών έργων και η μουσειοπαιδαγωγική τους αξιοποίηση ενθαρρύνει συζητήσεις γύρω από ζητήματα προστασίας των ανθρωπίνων δικαιωμάτων και συγκρότησης της σύγχρονης πολιτειότητας, συνδέοντας την Ελλάδα, και ιδιαίτερα τα Γιάννενα, με τη μνημονική, εκπαιδευτική και εικαστική διαχείριση μιας «δύσκολης» κληρονομιάς.

**Επιμέλεια:** Εσθήρ Σολομών, Επίκουρη Καθηγήτρια Μουσειολογίας, Νόρα Λέφα, Αναπληρώτρια Καθηγήτρια Βιντεοτέχνης, Βαγγέλης Γκόκας, Αναπληρωτής Καθηγητής Ζωγραφικής, Πανεπιστήμιο Ιωαννίνων

**Την έκθεση πλαισιώνει συναφές αρχειακό υλικό που ευγενικά παραχώρησε το Ιστορικό Αρχείο-Μουσείο Ηπείρου (Γ.Α.Κ.).**

**Πρόγραμμα**

**Έκθεση φοιτητών της Σχολής Καλών Τεχνών (μάθημα μουσειοπαιδαγωγικής):** Τετάρτη 14 έως Σάββατο 17 Δεκεμβρίου 2022.

**Μουσειοπαιδαγωγικές δράσεις:** Τετάρτη 14 Δεκεμβρίου (με τη συμβολή του Αρσακείου σχολείου).

**Ώρες επίσκεψης της έκθεσης:** 10.00- 14.00 καθημερινά.

**Σουφαρί Σαράι, Κάστρο Ιωαννίνων.**

**Εγκαίνια:** Τετάρτη 14 Δεκεμβρίου 2022, 7 μμ.

**Συμμετέχουν οι φοιτητές:**

Ιόλη Χαρτζαβάλου, Βάσω Σφαιροπούλου, Μαρία Χατζηαντωνίου, Θεοδώρα Παρηγορίτσα, Αναστασία Σκατζή, Νένα Κάλπη, Δήμητρα Αθανασίου, Αδαμαντία Κουλοπούλου, Λάουρα Τσιάτη, Ελένη Καρακατσάνη, Χρυσοβαλάντου Γρηγοριάδου, Κωνσταντίνος Κοϊνός, Βίκτωρας Καραμανλής, Κατερίνα Ηλιοπούλου, Αναστασία Κυριακού, Χρυστάλλα Αντούνα, Μιχάλης Κρίθαρης, Γιώργος Ανανιάδης.

Θερμές ευχαριστίες για τη βοήθειά τους απευθύνονται στους αναπληρωτές καθηγητές του Πανεπιστημίου Ιωαννίνων Νόρα Λέφα και Βαγγέλη Γκόκα, στους συμμετέχοντες στις δράσεις μαθητές και στον διευθυντή του Αρσακείου Λυκείου Ιωαννίνων κ. Παύλο Μαυρόγιαννη, καθώς και στη διευθύντρια των ΓΑΚ Ηπείρου, κ. Μάρθα Παπαδοπούλου.